
AVIZ

asupra propunerii legislative privind adoptarea unor măsuri privind diminuarea mortalităţii şi morbidităţii infantile
          În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind adoptarea unor măsuri privind diminuarea mortalităţii şi morbidităţii infantile, înregistrată  sub nr. 31/170 din 4 martie 2008.

          Camera Deputaţilor este Cameră decizională, conform prevederilor art. 75 (1) din Constituţia României, republicată, şi art. 92 alin. (9) pct. 1 din  Regulamentul Camerei Deputaţilor, republicat.
Senatul, în calitate de primă Cameră sesizată, a respins iniţiativa legislativă în şedinţa din  25 februarie 2008.
Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din 18 martie 2008.



Membrii Comisiei au examinat iniţiativa  legislativă supusă avizării, expunerea de motive, avizul favorabil al Consiliului Legislativ nr.  1435 din 17.10.2007. Guvernul, în punctul său de vedere, înregistrat la Biroul permanent al Senatului cu nr. 523 din 23.11.2007 precizează că nu susţine adoptarea iniţiativei legislative.


În urma dezbaterilor, membrii Comisiei au constatat că introducerea unei condiţii de acordare a indemnizaţiei pentru creşterea copilului contravine spiritului art. 49 din Constituţia României, republicată, şi a Ordonanţei de urgenţă a Guvernului nr. 148/2005 privind susţinerea familiei în vederea creşterii copilului, de a sprijini familiile cu copii, în special părinţii care realizează activităţi profesionale. În plus, există deja stipulată în legislaţia în vigoare obligativitatea realizării de controale periodice atât pentru mamă, cât şi pentru copil. 
Având în vedere cele constatate, membrii Comisiei au hotărât, cu majoritate de voturi, (o abţinere) avizarea negativă a prezentei iniţiative legislative.
          În raport de obiectul şi conţinutul său, propunerea legislativă face parte din categoria legilor ordinare.

